b'\n_START_ARTICLE_\nEduard Limonov\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Dzer\xc5\xbeinsku, gradu na Volgi, nekoliko kilometara udaljenom od Gorkoga. Re\xc4\x8deni grad je dugo vremena bio zatvoren za strance, a tek odnedavno \xc5\xa1ira je javnost upoznata s njegovom velikom zaga\xc4\x91eno\xc5\xa1\xc4\x87u, nastalom zbog tamo\xc5\xa1nje industrije koja proizvodi bojne otrove._NEWLINE_Jo\xc5\xa1 se za vrijeme Limonovljeva djetinjstva njegova obitelj preselila u Ukrajinu, u Harkiv, gdje je Limonov odrastao. Studirao je na Harkovskom pedago\xc5\xa1kom institutu. Stihove je po\xc4\x8deo pisati 1958. _NEWLINE_Od 1967. do 1974. \xc5\xbeivio je u Moskvi. Ondje je nastavio svoj pjesni\xc4\x8dki rad i ostvario  odre\xc4\x91eni uspjeh, prije negoli mu je oduzeto dr\xc5\xbeavljanstvo i nego \xc5\xa1to je bio izgnan iz SSSR-a. Oti\xc5\xa1ao je u New York 1974. kao emigrant i po\xc4\x8deo se baviti pisanjem romana. Povezao se s njujor\xc5\xa1kom punk i avangardnom scenom, a postao je obo\xc5\xbeavateljem Loua Reeda, kao i ameri\xc4\x8dkog pisca Charlesa Bukowskog. _NEWLINE_Stihove je pisao do po\xc4\x8detka 1980-ih, a zatim se usmjerio prema  prozi i nakon toga  novinarstvu._NEWLINE_God. 1980. preselio se u Pariz s ljubavnicom Natalijom Medvjedevom te ubrzo postao aktivan u francuskim knji\xc5\xbeevni\xc4\x8dkim krugovima. Dobio je i francusko dr\xc5\xbeavljanstvo. Ondje se zbli\xc5\xbeio i s rukovodstvom Francuske komunisti\xc4\x8dke stranke. Pretpostavlja se da je radio kao agent sovjetskih tajnih slu\xc5\xbebi.  Pisao je za \xc4\x8dasopis Revoluti\xc3\xa9n, glasilo FKS-a. _NEWLINE_Rusko dr\xc5\xbeavljanstvo mu je vratio Mihail Gorba\xc4\x8dov. Limonov i Medvjedeva su se vjen\xc4\x8dali, ali i ubrzo rastavili (1994. godine).\n_START_SECTION_\nSpisateljski rad\n_START_PARAGRAPH_\nLimonovljeve tekstove karakterizira cinizam. Njegovi su romani autobiografski -  u njima opisuje svoja mladi\xc4\x87ka iskustva  u Rusiji i  emigrantska u SAD-u. Mladog Limonova Aleksandar Sol\xc5\xbeenjicin opisao je kao \xe2\x80\x9emalog kukca koji pi\xc5\xa1e pornografiju\xe2\x80\x9d, dok je Limonov Sol\xc5\xbeenjicina opisao kao izdajnika svoje domovine koji je pridonio padu SSSR. _NEWLINE_Ruski redatelj i scenarist Aleksandr Veledinski 2004. snimio je film Russkoe (\xe2\x80\x9eRusko\xe2\x80\x9d), temeljen na Limonovljevim djelima._NEWLINE_U drugoj polovici 1990-ih Limonov je bio redoviti \xc4\x8dlankopisac u \xc4\x8dasopisima "Living Here" i kasnije u the eXile-u, moskovskim novinama koje su izlazile na engleskom jeziku. Od urednik\xc3\xa2 je izri\xc4\x8dito tra\xc5\xbeio da ne  mijenjaju njegov "u\xc5\xbeasni ruski stil engleskog" ("terrible Russian English style"). Iako je ve\xc4\x87ina njegovih \xc4\x8dlanaka  bila politi\xc4\x8dke naravi, Limonov je tako\xc4\x91er pisao i o drugim temama, uklju\xc4\x8duju\xc4\x87i i "savjete za ambiciozne mladi\xc4\x87e".\n_START_SECTION_\nRazaranje Sarajeva i srpska agresija na BiH\n_START_PARAGRAPH_\nLimonova se vidi na jednom od BBC-ovih ratnih snimki nastalih za vrijeme srpske agresije na BiH. Isti\xc4\x8de se zapis na kojem je Limonov zajedno s Radovanom Karad\xc5\xbei\xc4\x87em, biv\xc5\xa1im \xc4\x8delnikom BiH Srba i optu\xc5\xbeenikom za ratne zlo\xc4\x8dine i genocid nad Muslimanima i Hrvatima u BiH. Na tom slikovnom zapisu   zabilje\xc5\xbeena je Limonovljeva sadisti\xc4\x8dka  paljba iz oklopnika prema civilima u opkoljenom Sarajevu.\n_START_SECTION_\nPoliti\xc4\x8dka karijera\n_START_PARAGRAPH_\nGod. 1991. Limonov se vratio u Rusiju i postao aktivan u politici. Pokrenuo je 1994. tiskovinu zvanu "Limonka", i malu, jednako politi\xc4\x8dki usmjerenu stranku zvanu Nacionalnu bolj\xc5\xa1evi\xc4\x8dku stranku (\xd0\x9d\xd0\xb0\xd1\x86\xd0\xb8\xd0\xbe\xd0\xbd\xd0\xb0\xd0\xbb-\xd0\x91\xd0\xbe\xd0\xbb\xd1\x8c\xd1\x88\xd0\xb5\xd0\xb2\xd0\xb8\xd1\x81\xd1\x82\xd1\x81\xd0\xba\xd0\xb0\xd1\x8f \xd0\x9f\xd0\xb0\xd1\x80\xd1\x82\xd0\xb8\xd1\x8f.) zajedno s Jegorom Letovim. Ista je kasnije zabilje\xc5\xbeila rast popularnosti i \xc4\x8dlanstva, uglavnom me\xc4\x91u radikalnom mlade\xc5\xbei.  Unato\xc4\x8d komunisti\xc4\x8dkim implikacijama u njezinu imenu, stran\xc4\x8dina motri\xc5\xa1ta su izrazito rusko nacionalisti\xc4\x8dka. Iako ta skupina nikad nije uspjela ostvariti status slu\xc5\xbebene stranke, ostala je aktivnom u prosvjedima zbog raznih socijalnih i politi\xc4\x8dkih pitanja, posebice zbog  \xc5\xbeestokog kritiziranja Putinova re\xc5\xbeima . _NEWLINE_Limonov je me\xc4\x91u svoje idole naveo Staljina, Bakunjina, Juliusa Evolu i Mi\xc5\xa1imu. Nabrojao je de Benoista me\xc4\x91u svoje politi\xc4\x8dke saveznike. U po\xc4\x8detku je bio i saveznikom \xc5\xbdirinovskome i bio je \xc4\x8dak imenovan ministrom za sigurnost u njegovoj \xc5\xbdirinovskovljevoj vladi u sjeni iz 1992.. Malo kasnije su Limonova zamorili preveliki  politi\xc4\x8dki ispadi Vladimira \xc5\xbdirinovskoga te se odvojio od njega. Uskoro je napisao i knjigu "Limonov protiv \xc5\xbdirinovskoga"._NEWLINE_1. travnja 2005. ameri\xc4\x8dki dnevnik The Wall Street Journal objavljuje \xc4\x8dlanak o Limonovu i njegovoj stranci, naslovljen: "Extreme Movement: In Russia, Group Takes Radical Steps To Defy Kremlin". \xc4\x8clanak je predstavljao zanimljivost, utoliko \xc5\xa1to su  Limonov i njegova Nacional-bolj\xc5\xa1evi\xc4\x8dka stranka rijetko zadobivali mjesta u tiskovnim izdanjima u SAD-u.'